**Sensorveiledning LATAM3501 – Oppgaveemne. Latinamerikansk områdekunnskap**

**VÅREN 2019**

## Emnet er beregnet på studenter som er i sitt siste semester av bachelorstudieretning i Latin-Amerika-studier, og har følgende læringsmål:

* Tilegnet deg dybdekunnskap og faglig forståelse i et selvvalgt tema innenfor latinamerikansk historie og kultur
* Øvd opp evnen til å velge ut, avgrense og problematisere et tema
* Økt forståelse av sammenhengen mellom teori, metode og empiri
* Forbedret din evne til å gi en strukturert fremstilling av et sakskompleks

Emnet går ut på at studentene arbeider med en semesteroppgave, med et selvvalgt tema og problemstilling, under veiledning fra faglærer.

Semesteroppgavens tema skal være relevant for Latin-Amerika-studier og velges i samråd med faglærer. Studenten har deretter stor frihet i hvordan hun vil arbeide med oppgaven og i utformingen av selve oppgaven. Undervisningen i emnet er først og fremst individuell veiledning.

Semesteroppgaven skal være på ca. 10 normalsider (à 2300 tegn uten mellomrom). Bruk Times New Roman, 12. pkt, halvannen linjeavstand.

Forutsatt at oppgaven ikke inneholder unødige gjentakelser eller deler som med fordel kunne vært fjernet, kan oppgave være på opptil 14 sider uten at dette skal telle negativt inn på vurderingen. Oppgaven bør ikke være kortere enn 8 sider.

Besvarelsen skal inneholde korrekte kildehenvisninger. Studenten står fritt til å velge referansestil, men skal bruke den valgte stilen konsekvent.

**Karakterene på endelig innlevert semesteroppgave vil gjenspeile i hvilken grad kandidatene viser at de har oppnådd emnets læringsmål.**

* Gjenspeiler oppgaven dybdekunnskap og faglig forståelse når det gjelder det temaet studenten har valgt?
* Har studenten formulert en problemstilling som kan besvares innenfor rammene av en semesteroppgave og gi interessante svar sett i forhold til eksisterende litteratur?
* Viser oppgaven forståelse av sammenhengen mellom teori, metode og empiri? Det begrensede omfanget på en semesteroppgave gjør at det i mange tilfeller ikke er aktuelt for studenten å samle inn et eget empirisk materiale. Sekundærlitteratur kan således godt utgjøre oppgavens empiri. Oppgaven bør allikevel gjenspeile en bevissthet omkring studie av eksisterende akademisk litteratur som metode og skille mellom mer generelle, teoretiske perspektiver, på den ene siden, og det empiriske materialet som bidrar til å besvare oppgavens problemstilling, på den andre siden.
* Klarer oppgaven å bruke teorien til å belyse, tolke eller analysere empirien på en god måte, eller er forbindelsen mellom teori og empiri mangelfull?
* Har oppgaven en god struktur hvor de ulike delene til sammen bidrar til å formulere problemstillingen og deretter besvare den? Studenten står fritt til å velge hvilken oppbygningen av oppgaven som best tjener formålet, men oppgaven bør uansett ha a) en innledning en innledning der studentene gjør rede for problemstilling/formål og ev. forskningsspørsmål og/eller hypoteser (dvs. forklare hva de skal gjøre), b) en oppsummering/konklusjon der kandidaten oppsummerer resultatene av analysen og diskuterer problemstilling/hypotese i lys av funnene og c) en litteraturliste.